**Zásahy hliadok MsP v 15. týždni**

V týždni od 12. apríla do 18. apríla 2021 preverovali hliadky mestskej polície v hlavnom meste 1816 udalostí. Medzi nimi bolo aj 269 takých, ktoré sa po preverení hliadkami priamo na mieste ukázali ako neopodstatnené.

V piatom bratislavskom okrese petržalskí mestskí policajti v sledovanom týždni preverovali 286 udalostí a aj medzi nimi boli také, ktoré po preverení hliadkami priamo na mieste sa ukázali ako neopodstatnené. Takýchto prípadov bolo 37.

K opodstatneným zisteným a riešeným prípadom v tomto bratislavskom okrese ale patrili priestupky z oblasti bezpečnosti a plynulosti v cestnej premávke a tých bolo 209. V jednom prípade hliadka mestskej polície spolupracovala s príslušníkmi Hasičského záchranného zboru.

Majitelia psov nerešpektovaním zákona, ktorým sa upravujú niektoré podmienky držania psov, prípadne príslušných všeobecne záväzných nariadení v tejto oblasti tieto porušili v piatich prípadoch. V priebehu týždňa na príslušné úrady bolo nahlásených 14 nových nelegálnych skládok, 5 starých vozidiel a štyri prípady poškodenia dopravných značiek.

Jeden priestupok sa týkal čistoty a poriadku na verejných priestranstvách a jeden oblasti porušenia verejného poriadku.

Blokovacie zariadenia na nesprávne zaparkované vozidlá boli založené v priebehu týždňa 172 krát a najviac priestupkov – 18, zistili a riešili jednotlivé hliadky na Antolskej ulici.

**Hasiči smerovali na Beňadickú ulicu**

V sobotu po telefonáte z mestskej polície smerovali v predpoludňajších hodinách bratislavskí hasiči do Petržalky na Beňadickú ulicu. Dôvodom ich výjazdu bol rozliaty olej na komunikácii. Ten sa im podaril z cesty bezpečne odstrániť.